Die hospitaalgroep Netcare het op ’n dringende grondslag al sy gesondheidspersoneellede se verlof teruggetrek in die lig van die drastiese toename in hospitaalopnames oor die feestyd.
Netcare het Maandag in ’n verklaring gesê dat hy dalk voortaan in sekere gebiede pasiënte vir behandeling sal moet begin prioritiseer.
Dr. Richard Friedland, uitvoerende hoof van Netcare, sê die land word deur ’n uiters kommerwekkende vlaag van infeksies in die gesig gestaar, wat Netcare noop om sy benadering daartoe deurgaans te hersien.
Hy het bygevoeg dat die onlangse styging in infeksies in veral die Oos-Kaap, Limpopo, die Wes-Kaap en KwaZulu-Natal ongekende druk op Netcare se gesondheidsgeriewe daar plaas.